Diari Oficial de la Generalitat Valenciana


Sumari del DOGV 7975, del 08-02-2017 (2017/982)

ORDRE 3/2017, de 20 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases reguladores de les ajudes a associacions de defensa mediambiental amb activitat a la Comunitat Valenciana per a la difusió de les bones pràctiques en l'ús de l'aigua.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/01/20/3/dof/vci/html**

### Dades del document

Número de DOGV
:   7975

Data del DOGV
:   08-02-2017

Secció del DOGV
:   I. DISPOSICIONS GENERALS

Número del document
:   2017/982


Data del document
:   20-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 3/2017, de 20 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases reguladores de les ajudes a associacions de defensa mediambiental amb activitat a la Comunitat Valenciana per a la difusió de les bones pràctiques en l'ús de l'aigua. [2017/982]  
ÍNDEX  
  
Preàmbul  
Article 1. Aprovació de les bases reguladores  
Article 2. Finançament  
Article 3. No subjecció a l'article 107 del TFUE  
Disposició Addicional  
Única. No incidència pressupostària  
Disposició derogatòria  
Única. Derogació normativa  
Disposicions finals  
Disposició final primera. Legislació d'aplicació directa i supletòria  
  
Disposició final segona. Entrada en vigor  
Annex  
Bases que regulen el règim d'ajudes a associacions de defensa mediambiental amb activitat a la Comunitat Valenciana per a la difusió de bones pràctiques en l'ús de l'aigua  
Capítol I. Disposicions generals  
Base 1. Objecte i beneficiaris de la subvenció  
Base 2. Valoració de sol·licituds, criteris d'atorgament i quantia màxima de la subvenció  
1. Contingut de projectes i quantia màxima  
2. Criteris de ponderació  
Capítol II. Procediment de concessió. Instrucció i resolució  
Base 3. Presentació de sol·licituds i termini  
Base 4. Terminis de realització de l'activitat i justificació de la subvenció  
Base 5. Documentació  
Base 6. Característiques dels projectes  
Base 7. Despeses subvencionables  
Base 8. Procediment de concessió. Instrucció del procediment  
Base 9. Resolució  
Base 10. Notificació de la resolució i publicitat de les subvencions concedides  
Base 11. Acceptació expressa de la subvenció  
Base 12. Justificació i abonament de la subvenció  
Base 13. Obligacions del beneficiari  
Base 14. Compliment de requisits i reintegrament de la subvenció  
Base 15. Inspeccions tècniques i administratives  
  
  
  
PREÀMBUL  
  
Dins dels crèdits assignats als corresponents programes pressupostaris, la conselleria amb competències en matèria de recursos hídrics ha realitzat una previsió per a fomentar les bones pràctiques en l'ús de l'aigua per a associacions amb activitat a la Comunitat Valenciana, que incloguen en els estatuts finalitats o activitats de defensa mediambiental.  
  
Per primera vegada, a través de les bases que s'aproven en aquesta ordre, aquesta atribució en matèria de recursos hídrics es desenvolupa en la forma de subvencions a través del procediment de concurrència competitiva, establida legalment en l'article 164 de la Llei 1/2015, de 6 de febrer, d'Hisenda Pública, del sector públic instrumental i de subvencions (d'ara endavant, Llei 1/2015).  
El Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, assigna les competències en matèria de recursos hídrics a la Conselleria d'Agricultura, Medi Ambient, Canvi Climàtic i Desenvolupament Rural.  
Segons l'article 17.2 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, la Direcció General de l'Aigua té atribuïdes les competències en campanyes divulgatives per a l'estalvi i la gestió eficient de l'aigua.  
  
Per això, d'acord amb el que disposen l'article 28.e De la Llei 5/1983, de 30 de desembre, de la Generalitat, del Consell, i l'article 160.2.b i 165 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, vistos els informes preceptius emesos, l'informe de l'advocacia de la Generalitat i de la Intervenció Delegada, i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Aprovació de les bases reguladores  
S'aproven les bases reguladores per a la concessió de subvencions en règim de concurrència competitiva a associacions de defensa mediambiental amb activitat a la Comunitat Valenciana, per a la difusió de les bones pràctiques de l'ús de l'aigua, contingudes en l'annex d'aquesta ordre.  
Aquestes bases estableixen el procediment i les altres prescripcions a què hauran de sotmetre's els que desitgen acollir-se al règim d'ajudes que en aquestes bases es preveuen, i que regiran les convocatòries específiques que s'aproven a la seua empara.  
  
Article 2. Finançament  
La concessió de les subvencions està condicionada a l'existència de crèdit adequat i suficient en els pressupostos de la Generalitat l'any de la convocatòria.  
  
Article 3. No-subjecció a l'article 107 del TFUE  
Les ajudes convocades per mitjà d'aquestes bases reguladores no necessiten notificació a la Comissió Europea perquè no reuneixen els requisits de l'article 107.1 del Tractat de funcionament de la Unió Europea, segons el Decret 147/2007, de 7 de setembre, ja que són beneficiàries exclusives d'aquestes ajudes les entitats que no exerceixen activitats econòmiques en què puguen oferir béns o serveis en el mercat. Per això, no hi ha la possibilitat de falsejament de la competència.  
  
  
DISPOSICIÓ ADDICIONAL  
  
Única. No incidència pressupostària  
D'acord amb el que disposa l'article 26.3 de la Llei 1/2015, l'aprovació d'aquestes bases, per si mateix, no comporta obligació econòmica o cap despesa per al pressupost de la Generalitat. Seran, si és el cas, les successives resolucions anuals, per les quals s'efectuen les convocatòries periòdiques específiques de les ajudes, les que comportaran aquestes obligacions econòmiques.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o de rang inferior que s'oposen al que disposa aquesta ordre.  
  
  
DISPOSICIONS FINALS  
  
Primera. Legislació d'aplicació directa i supletòria  
En tot allò no regulat en aquesta ordre, s'aplicarà el que disposa la legislació bàsica de procediment administratiu comú i de règim jurídic de les administracions públiques.  
  
Segona. Entrada en vigor  
Aquesta ordre produirà efectes a comptar de l'endemà de la seua publicació en el Diari Oficial de la Generalitat Valenciana.  
  
València, 20 de gener de 2017  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX  
Bases que regulen el règim d'ajudes a associacions de defensa mediambiental amb activitat a la Comunitat Valenciana per a la difusió de bones pràctiques en l'ús de l'aigua  
  
CAPÍTOL I  
Disposicions generals  
  
Base 1. Objecte i beneficiaris de la subvenció  
Aquestes bases tenen per objecte convocar ajudes econòmiques a:  
Associacions amb activitat a la Comunitat Valenciana que incloguen en els estatuts finalitats o activitats de defensa mediambiental, segons el que disposa la Llei orgànica 1/2002, de 22 de març, reguladora del dret d'associació.  
L'objectiu és que, des de la seua capacitat d'influència, invertisquen els esforços socials en programes i projectes que tinguen una repercussió ciutadana que complemente territorialment o funcionalment les competències desenvolupades per la Generalitat en matèria de bon ús, gestió i estalvi de l'aigua. Els àmbits contemplats podran ser tant d'abastiment urbà i depuració com d'usos mediambientals, inclosa la contaminació de les aigües subterrànies.  
Les convocatòries, en règim de concurrència competitiva, permetran establir una prelació d'activitats que es consideren que col·laboren en major grau amb les polítiques autonòmiques de difusió de les bones pràctiques en l'ús de l'aigua.  
  
Base 2. Valoració de sol·licituds, criteris d'atorgament i quantia màxima de la subvenció  
1. Contingut de projectes i quantia màxima  
Se subvencionaran projectes destinats a associacions amb activitat a la Comunitat Valenciana que incloguen en els estatuts finalitats o activitats de defensa mediambiental. Aquests projectes hauran de complir l'objecte de la subvenció, és a dir, difondre les bones pràctiques de l'ús de l'aigua. Per a complir aquest fi es valoraran projectes que difonguen algun o alguns dels objectius següents:  
- L'aprofitament correcte dels recursos hídrics  
- La minoració de la contaminació dels aqüífers i del litoral  
- La defensa de la biodiversitat  
- La sensibilització i millora en l'ús de l'aigua  
- La implantació d'energies renovables, atesa l'estreta relació mediambiental que, en efecte, tenen aigua i energia  
La quantia màxima de l'import de la subvenció a cada projecte serà de 10.000,00 ?.  
2. Criteris de ponderació  
La conselleria amb competències en matèria de recursos hídrics valorarà els criteris següents:  
1. Criteri de sensibilització: es prioritzaran les activitats de sensibilització i millora en l'ús de l'aigua i dels ecosistemes aquàtics; la implantació d'energies renovables impulsades i difoses per associacions de defensa mediambiental; de 0 a 20 punts.  
2. Criteri de sostenibilitat i eficiència energètica: es puntuarà la incorporació a aquests projectes d'aspectes com l'anàlisi d'indicadors de sostenibilitat, estalvi i eficiència energètica, estalvi d'emissions d'efecte d'hivernacle i la participació dels ciutadans en el compromís per millorar el medi ambient; de 0 a 15 punts.  
3. Criteri socioeconòmic: s'atendran principalment les activitats que disposen d'estudis i d'informes socioeconòmics vinculats al projecte, estadístiques, edició de publicacions, butlletins, sempre que versen sobre els objectius indicats en aquest punt; de 0 a 15 punts.  
4. Criteri de biodiversitat: es tindran en compte criteris de defensa de la biodiversitat i també de compatibilització de les zones humides; de 0 a 10 punts.  
5. Criteri tecnològic: en aquesta categoria es prioritzarà l'ús de les noves tecnologies, activitats i projectes ambientals; de 0 a 10 punts.  
  
6. Criteri d'adequació: s'estimarà l'adequació del projecte a la realitat pròxima i a les necessitats del seu àmbit d'aplicació; de 0 a 10 punts.  
  
7. Criteri educatiu: es considerarà la participació i la difusió de les actuacions conduents a la difusió de bones pràctiques de l'ús de l'aigua, realitzades en comú amb els centres docents públics d'ensenyament no universitari, i seran especialment valorades per la seua influència en la formació de les futures generacions; de 0 a 20 punts.  
D'acord amb els punts exposats, es realitzarà la corresponent ponderació i s'establirà una prelació de major a menor puntuació per a estimar les sol·licituds a les quals s'haja atorgat una major valoració, fins que s'extingisca el crèdit pressupostari.  
  
CAPÍTOL II  
Procediment de concessió, instrucció i resolució  
  
Base 3. Presentació de sol·licituds i termini  
Les sol·licituds es presentaran a través dels models normalitzats que es publicaran en la guia PROP de la Generalitat, de conformitat amb allò que s'ha establit en cada convocatòria, aportant els documents que en els dits models es relacionen. Les sol·licituds seran dirigides a l'òrgan o departament que es designe en les successives convocatòries, en les que es precisarà, així mateix, el termini i el lloc de presentació.  
  
Base 4. Terminis de realització de l'activitat i justificació de la subvenció  
El termini de realització de l'activitat subvencionada es correspondrà amb l'any de cada convocatòria de les ajudes i, per tant, s'admeten actuacions anteriors a la resolució de la concessió, segons article 31.1. de la Llei 38/2003.  
El termini de justificació serà fins al 30 de novembre de l'any de la convocatòria. La totalitat de la documentació justificativa de la realització de l'activitat objecte de subvenció serà remesa, a partir de la recepció de la notificació de la concessió, a la conselleria amb competències en matèria de recursos hídrics, una vegada completada l'activitat segons el calendari de terminis establit en la base 5.C.  
  
Base 5. Documentació  
Les sol·licituds hauran de formalitzar-se amb la documentació adjunta següent:  
A. Certificació de l'acord de l'associació de defensa mediambiental, on s'acorde sol·licitar la subvenció, que faculte el designat com a coordinador i que assumisca la responsabilitat i les obligacions derivades de les actuacions.  
B. Projecte descriptiu de l'activitat a realitzar on es detallen els objectius i una memòria econòmica amb les despeses necessàries per a la seua realització correcta, que ha d'incloure el material necessari i els viatges necessaris per a la difusió dels bons usos de l'aigua. També es detallaran els membres que intervinguen en l'activitat.  
C. Programa o calendari de terminis de l'activitat, elaborat pel responsable, on s'explique l'execució i els desplaçaments necessaris i el temps de la tramitació i de la presentació de la documentació justificativa.  
D. Model de domiciliació bancària.  
  
Base 6. Característiques dels projectes  
1. Guió  
El projecte haurà d'incloure els punts següents en aquest ordre:  
a) Títol del projecte  
b) Direcció i nom del centre o centres on es desenvoluparà el projecte  
c) Nom i cognoms del designat com a coordinador  
d) Índex  
e) Justificació (contextualització, antecedents, etc.)  
f) Objectius  
g) Metodologia  
h) Activitats a realitzar i localitat  
i) Participants  
j) Recursos humans i materials i relacions amb altres institucions  
  
k) Pla d'actuació temporal de l'activitat  
l) Pressupost detallat  
2. Format  
El projecte es presentarà en format paper i digital (pdf o document de text), amb una extensió no superior a les 20 pàgines. Es poden incloure annexos en el mateix document.  
  
Base 7. Despeses subvencionables  
Als efectes d'aquesta ordre, es consideren despeses subvencionables, segons el que disposa l'article 31 de la Llei 38/2003, els conceptes següents:  
a) Material necessari per a la correcta realització del projecte  
b) Despeses de transport, alimentació, pagaments a professionals, allotjament, lloguer de vehicles  
c) Assegurances i telefonia  
Tots aquests conceptes hauran de considerar-se afectes a l'activitat a desenvolupar. Els apartats a i c d'aquesta base també podran incloure les despeses indirectes, segons el que disposa l'article 31.9 de la Llei 38/2003.  
  
Base 8. Procediment de concessió. Instrucció del procediment  
1. L'òrgan encarregat de l'ordenació i instrucció del procediment serà la direcció general amb competències en matèria de recursos hídrics. Durant la instrucció del procediment es podran realitzar les actuacions que es consideren necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
2. S'estableix una fase de preavaluació en la qual es verificarà el compliment de les condicions imposades per a adquirir la condició de beneficiari de la subvenció.  
3. Quan la sol·licitud no reunisca els requisits establits en aquestes bases reguladores de l'Ordre o no s'adjunten els documents exigits, d'acord amb el que preveu l'article 68 de la Llei 39/2015, es requerirà a l'entitat sol·licitant que, en el termini de 10 dies, esmene la falta o acompanye els documents preceptius, amb indicació que, si no ho fa així, es considerarà que desisteix de la seua petició, prèvia resolució que haurà de ser dictada en els termes que preveu l'article 21 de l'esmentada llei o normativa reguladora del procediment administratiu comú que la substituïsca.  
4. Per a l'avaluació de les sol·licituds i per a formular l'oportuna proposta de concessió, d'acord amb els articles 164.f i 165.2.c de la Llei 1/2015, es constituirà una comissió d'avaluació, que estarà integrada pel director general amb competències en matèria de recursos hídrics o persona en qui delegue, que serà el seu president, dos tècnics d'aquesta direcció general, un dels quals actuarà com a secretari, un representant de la conselleria competent en matèria d'educació i un representant de la direcció general competent en matèria de medi ambient.  
  
5. La comissió d'avaluació podrà demanar als interessats l'aportació addicional d'altres dades aclaridores o documents que considere necessaris per a resoldre sobre la sol·licitud presentada. Aquesta comissió d'avaluació, com a òrgan col·legiat, ajustarà el seu funcionament al règim establit per a aquests en els articles 15 a 18 de la Llei 39/2015, o normativa reguladora del procediment administratiu comú i del règim jurídic de les administracions públiques que la substituïsca. Entre les seues funcions, haurà d'emetre un informe d'avaluació de les sol·licituds d'acord amb els criteris de la base segona. Aquest informe inclourà els criteris de concessió amb la corresponent ponderació i establirà una prelació de major a menor puntuació.  
  
6. Després de l'aprovació dels projectes proposats, la comissió d'avaluació formularà proposta de resolució.  
  
Base 9. Resolució  
L'òrgan competent per a resoldre les sol·licituds és la persona titular de la conselleria amb competències en matèria d'aigua, a proposta de la comissió d'avaluació.  
El termini màxim de resolució i notificació del procediment serà de sis mesos a comptar de la data de presentació de la sol·licitud. Transcorregut aquest termini sense que s'haja notificat resolució expressa, les entitats interessades podran entendre desestimades les seues sol·licituds per silenci administratiu en els termes que preveu l'article 25 de la Llei 39/2015, o normativa reguladora del procediment administratiu comú que la substituïsca, així com en l'article 25.4 de la Llei 38/2003.  
  
  
Base 10. Notificació de la resolució i publicitat de les subvencions concedides  
La notificació de la resolució a les entitats interessades es realitzarà per mitjà de publicació, d'acord amb el que disposa l'article 45 de la Llei 39/2015, o normativa reguladora del procediment administratiu comú que la substituïsca.  
Les subvencions concedides seran objecte de publicitat d'acord amb el que disposa l'article 18 de la Llei 38/2003 i en la Llei 2/2015, de 2 d'abril, de transparència, bon govern i participació ciutadana a la Comunitat Valenciana, d'ara endavant, Llei 2/2015. A més, la convocatòria del procediment haurà d'indicar el tauler d'anuncis o mitjans de comunicació on s'efectuaran les successives publicacions; no tindran validesa les que es duguen a terme en llocs distints.  
Segons la previsió de l'article 9 apartat 1.e de la Llei 2/2015, l'Administració de la Generalitat, entre altres organitzacions incloses en l'article 2 d'aquesta llei, publicarà, com a mínim, en les seues pàgines web, actualitzada i estructurada, la informació relativa a les subvencions i les ajudes públiques concedides amb indicació de l'import, objectiu o finalitat, i les persones o entitats beneficiàries.  
  
Base 11. Acceptació expressa de la subvenció  
Una vegada publicada la resolució definitiva en el Diari Oficial de la Generalitat Valenciana (DOGV), les entitats que resulten beneficiàries hauran, en el termini de 10 dies, a comptar de l'endemà de la publicació en el DOGV, procedir a la seua acceptació expressa per qualsevol mitjà, inclosos els electrònics, que garantisca l'emissió d'un justificant que permeta tindre constància de la recepció per l'administració. En l'acceptació s'indicarà la data prevista de l'inici de l'activitat, fins i tot si es va iniciar amb anterioritat a la notificació. La no-acceptació expressa de la subvenció concedida serà interpretada com a renúncia a aquesta, amb els efectes alliberadors del crèdit proposat, que podrà ser assignat al sol·licitant o sol·licitants millor situats, en la prelació a què es refereix la base 8 punt 5, que no hagen adquirit la condició de beneficiaris.  
La recepció per part de la conselleria amb competències en matèria de recursos hídrics de l'escrit d'acceptació de la subvenció, formulat per l'òrgan competent, després de la notificació de la resolució, bastarà per a perfer aquesta relació jurídica.  
  
Base 12. Justificació i abonament de la subvenció  
L'activitat es realitzarà d'acord amb la base 4 i es remetrà la totalitat de la documentació justificativa de la seua execució, juntament amb una memòria econòmica, a la conselleria amb competències en matèria de recursos hídrics.  
El procediment de pagament de les subvencions s'ajustarà als termes i a les condicions següents:  
a) Els beneficiaris rebran, en concepte d'abonament a compte, una bestreta en un percentatge mai superior al 30 % del total de la subvenció, una vegada concedida i aprovada l'ajuda.  
Els beneficiaris d'aquestes subvencions estaran subjectes a l'obligació de prestar les garanties previstes per al pagament anticipat en l'article 171.2 de la Llei 1/2015.  
b) La resta s'abonarà quan el beneficiari justifique el compliment d'allò que s'ha convingut, quan presente la memòria final de l'activitat i haja pagat la totalitat de despeses originades per les activitats subvencionades i, també, haja tornat qualsevol material que li haguera cedit la Generalitat per a la realització de l'activitat.  
c) La justificació de la despesa de les associacions està reglada en l'article 72 del reglament de la Llei 38/2003, aprovat per mitjà del Reial decret 887/2006, de 21 de juliol, per mitjà de compte justificatiu amb aportació de justificants de despesa, on s'establisca el contingut mínim que, d'acord amb l'esmentat precepte, ha de contindre la memòria econòmica.  
L'ampliació del termini estarà regulada per l'article 70 del reglament de la Llei 38/2003, i l'article 32 de la Llei 39/2015, o normativa reguladora del procediment administratiu comú o del règim jurídic de les administracions públiques que la substituïsca, i la podrà atorgar l'òrgan concedent, sempre que amb això no es perjudiquen drets de tercers i que no siga necessari comprometre crèdits pressupostaris futurs.  
  
Les subvencions les farà efectives directament aquesta conselleria a favor de l'entitat beneficiària quan presente la documentació justificativa aprovada per l'òrgan competent.  
La part de les despeses d'adquisició de materials o prestació de serveis s'acreditarà amb les còpies de les factures, aprovades per l'òrgan competent de l'associació de defensa mediambiental, degudament confrontades, i s'hauran d'estampillar amb la diligència: «Despesa finançada per la Generalitat Valenciana. Conselleria d'Agricultura, Medi Ambient, Canvi Climàtic i Desenvolupament Rural. Subvenció concedida, data i import».  
  
Base 13. Obligacions del beneficiari  
Són obligacions del beneficiari:  
1. Per a obtindre la condició de beneficiari, segons estableix l'article 13 de la Llei 38/2003, cal que les associacions estiguen al corrent en el compliment de les seues obligacions tributàries i davant de la Seguretat Social, així com respecte a les obligacions del beneficiari que estableix l'article 14 de l'esmentada llei.  
2. Executar la totalitat de l'activitat objecte de subvenció, sense possibilitat de subcontractació als efectes de l'article 165.2.n de la Llei 1/2015, i assumir el finançament i l'abonament previ.  
3. Complir tots els tràmits requerits per la normativa sectorial aplicable a l'actuació projectada.  
4. Ajustar l'execució de l'activitat al que preveu el projecte descriptiu (base 6.2) aprovat inicialment, així com fer efectiva la seua tramitació d'acord amb allò que preveu la legislació vigent.  
5. Sol·licitar, amb anterioritat a l'inici de l'activitat, qualsevol modificació de la memòria a la direcció general amb competències sobre recursos hídrics d'aquesta conselleria. La sol·licitud haurà d'anar acompanyada del document modificat. Després de l'informe dels serveis tècnics, la direcció general comunicarà l'autorització per a realitzar les modificacions. Segons l'article 165.2.f de la Llei 1/2015, per a aprovar la modificació de l'activitat ja concedida, es reunirà la comissió d'avaluació i decidirà si és procedent la variació proposada per l'associació, així com la quantia final de la subvenció.  
6. Comunicar, als efectes de l'article 165.2.m de la Llei 1/2015, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte després de la presentació de la sol·licitud, la qual cosa donarà lloc al corresponent expedient d'adequació de l'ajuda.  
7. Sotmetre's a les actuacions de comprovació que efectue l'òrgan concedent, així com a qualssevol altres de comprovació i de control financer que siguen necessàries.  
8. Hauran de complir les obligacions de transparència establides en la legislació bàsica, segons l'article 3 de la Llei 2/2015.  
9. Sense perjudici d'allò que s'ha indicat en l'apartat anterior, qualsevol persona jurídica privada que perceba, durant el període d'un any, ajudes o subvencions de l'administració autonòmica o de qualsevol altra entitat enumerada en l'article 2 de l'esmentada Llei 2/2015, haurà de donar la publicitat adequada a aquesta.  
  
Base 14. Compliment de requisits i reintegrament de la subvenció  
1. Compliment de requisits  
Els beneficiaris de les subvencions aprovades hauran de complir, en tot cas, els requisits que s'establisquen a aquest efecte en la Llei de pressupostos de la Generalitat per a l'any de l'exercici corresponent i en la Llei 1/2015.  
2. Reintegrament de la subvenció  
En els casos previstos en la Llei 38/2003, serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde que siga procedent el reintegrament.  
Igualment, tal com es disposa legalment, també serà procedent el reintegrament de l'excés obtingut sobre el cost total de l'activitat subvencionada, així com l'exigència de l'interés de demora corresponent.  
A més de les consignades en els articles 36 i següents de la Llei 38/2003, seran causes de reintegrament de la subvenció:  
a) No destinar la subvenció a la finalitat per a la qual es concedeix.  
b) La suspensió definitiva de les activitats necessàries per al compliment de l'objectiu del projecte descriptiu aprovat per la comissió de valoració  
c) La falta de justificació, per mitjà de la corresponent documentació, de les activitats realitzades amb càrrec a la subvenció, en el termini establit per a aquesta justificació.  
d) No haver esmenat les deficiències detectades en els projectes descriptius i la resta de documentació, en el termini que s'indique en cada cas.  
e) La concessió, després de la presentació de la sol·licitud d'altres ajudes públiques que excedisquen els límits establits.  
f) I, en general, l'incompliment del beneficiari de qualsevol de les obligacions previstes en la base 13 i també en virtut d'haver realitzat efectivament el tràmit de l'acceptació expressa de la resolució de concessió de la subvenció, establit en la base 11.  
Qualsevol alteració de les condicions tingudes en compte per a l'obtenció de la subvenció i, en tot cas, l'obtenció concurrent d'altres aportacions podran donar lloc a la modificació de la resolució de concessió.  
  
  
Base 15. Inspeccions tècniques i administratives  
Per a realitzar la comprovació de la realització de l'activitat, la direcció general amb competències en matèria de recursos hídrics haurà d'efectuar un pla de control, que consistirà a realitzar les inspeccions tècniques i administratives que considere necessàries a fi de comprovar la gestió i l'execució correcta de les actuacions. Les inspeccions poden ser tant comprovacions de les actuacions in situ com la supervisió dels resultats i la revisió de la documentació justificativa.  
Per al coneixement de qualsevol qüestió que suscite el desplegament d'aquesta ordre és competent la conselleria amb competències en matèria de recursos hídrics.


Còpia Permalink ELI